**כבוד – בין מורים ותלמידים – יחידה 1: כבוד המורה**

**קריאת כיוון:**

ביחידה זו נעסוק ביחסי המורים והתלמידים, בעיקר מן הזווית של הכבוד של התלמידים כלפי מוריהם, אך גם במבנה ובמערכת היחסים שבין אלו ואלו. ביחידה הבאה נשלים את הנושא ונעסוק בכבוד של כל תלמיד ותלמידה שעליהם אמונים המורים לשמור.

**טקסט מרכזי:**

**"כשם שאדם מצווה בכבוד אביו ויראתו, כך חייב בכבוד רבו ויראתו יתר מאביו.**

**שאביו מביאו לחיי העולם הזה ורבו שלמדו חכמה מביאו לחיי העולם הבא...**

**ואין לך כבוד גדול מכבוד הרב ולא מורא ממורא הרב אמרו חכמים מורא רבך כמורא שמים לפיכך אמרו כל החולק על רבו כחולק על השכינה** (כחולק על אלוהים)**...**

**וכל המתרעם על רבו כמתרעם על ה'...**

**וכל המהרהר אחר רבו כאילו מהרהר אחר שכינה (אלוהים) ".**

(משנה תורה לרמב"ם, הלכות תלמוד תורה, פרק ה', הלכה א)

**קריאה יחפה:**

* "כיבוד הורים או כיבוד מורים – על פי הרמב"ם מה חשוב יותר?
* מה הנימוק של הרמב"ם לעמדתו?
* האם אתם מסכימים עם עמדתו זו של הרמב"ם? מדוע?
* לכבודו של מי משווה הרמב"ם את כבודו של המורה?
* מה דעתכם על השוואה זו?
* הרמב"ם מפרט בהלכה זו שלושה דברים שנקבעים על בסיס הקביעה של מורא המורה. מהן?

**ריבוי קולות:**

* מה דעתכם על מערכת היחסים שמתאר הרמב"ם בין המורים והתלמידים?
* האם לדעתכם זו מערכת יחסים טובה?
* האם לדעתכם אפשר ליצור מערכת יחסים מכבדת בין מורים ותלמידים, בה בכל זאת התלמידים יכולים לחלוק על דברי המורים שלהם? לערער או להרהר על מעשיהם וכדומה?
* אם כן, הסבירו כיצד ואילו כללים צריכים להישמר בכל זאת בכדי שתשמר אווירה מכבדת?

במקורות היהדות ניתן למצוא מגוון רחב של התייחסויות ליחסי המורים והתלמידים. חלקן דומות לגישה שעולה מהדברים של הרמב"ם וחלקן שונה לגמרי.

לפניכם גישות שונות, קראו אותן, ענו על השאלות שבצידן ותארו כיצד הייתם רוצים לראות את מערכת היחסים שביניכם ובין המורים שלכם.

**"ובית מדרשו של רבי אליעזר היה כמיין ריס** (חצי עיגול)

**ואבן אחת היתה שם והיתה מיוחדת לו לישיבה, פעם אחת נכנס רבי יהושע התחיל ונושק אותה האבן ואמר – האבן הזאת דומה להר סיני, וזה שישב עליה דומה לארון הברית".**

(שיר השירים רבה (וילנא) פרשה א ד"ה א [ג] לריח)

* מה מבטאת צורת הישיבה בבית המדרש של רבי אליעזר?
* הסבירו מה "תפקידו" של כל אחד מהשותפים בבית המדרש?
* האם גישה זו דומה לדעתכם לגישה שאותה אתם פוגשים בבית הספר?

אל מול הגישה שעולה מדברי הרמב"ם ומהתיאור של בית מדרשו של רבי אליעזר, אפשר להעמיד מקורות אחרת המתארים מערכת יחסים שונה:

**מתנתין:**

**הקורא את המגילה עומד ויושב**

**(משנה, מסכת מגילה, פרק ג)**

**גמרא:**

**תנא (שנינו): מה שאין כן בתורה.**

**מנהני מילי (מנין המילים האלו?)**

**אמר רבי אבהו דאמר קרא (שנאמר בתורה): "ואתה פה עמד עמדי" (דברים ה)**

**ואמר רבי אבהו: אלמלא מקרא כתוב אי אפשר לאומרו, כביכול אף הקב"ה בעמידה!**

**ואמר רבי אבהו: מנין לרב שלא ישב על גבי מיטה וישנה לתלמידו על גבי קרקע, שנאמר: "ואתה פה עמד עמדי".**

(בבלי, מסכת מגילה, כא ע"א)

* מה מבטאת צורת קבלת התורה או לימוד התורה?
* איזה מערכת יחסים היא מבטאת בין הלומדים ובין המלמדים?
* האם בבית הספר שלכם יש מערכת יחסים הדומה לו המתוארת בקטע זה? הסבירו.
* איזה ממערכות היחסים שמשתקפות מהמקורות השונים מוצלחת יותר לדעתכם?

**רלוונטיות:**

צפו וקראו את הכתבה שלפניכם, ואחריה חשבו יחד:

<https://www.ynet.co.il/articles/0,7340,L-4916693,00.html>

* מה לדעתכם ישפר את האווירה בכיתתכם, כך שתהיה אווירה מכבדת לכולם: לתלמידים ולמורים גם יחד?
* הציעו הצעות שיוכלו לעזור לכם ככיתה להצליח וליצור אווירה מכבדת שכזו.
* בחרו ככיתה לפחות הצעה אחת משלל ההצעות של חברי הכיתה, אותה תנסו ליישם במשך שבוע, ובחנו כיצד אתם מתקדמים.